Onderwyseres ploeg deur mure in Wavecrest | News24
Onderwyseres ploeg deur mure in Wavecrest
'n Onderwyseres van die Hoërskool Nico Malan het Maandagaand deur die grensmuur en kantmuur van 'n huis in Wavecrest geploeg. Foto: MONIQUE BASSON
'n Jong onderwyseres van die Hoërskool Nico Malan in Humansdorp het Maandagaand beheer oor haar Volkswagen Polo verloor en regdeur twee mure van 'n Wavecrest-huis in Jeffreysbaai gebars.
Die bestuurder het omstreeks 21:30 beheer oor haar voertuig verloor, oor twee erwe gery, 'n kragpunt - wat al telkemale die slagoffer van motorongelukke was - rakelings gemis, deur die grensmuur van Michelle Klerck se huis op die hoek van Noorsekloof en Seetuinweg gebars, en hul kantmuur by die voordeur in puin gelos.
Volgens Klerck lyk dit asof sy teen 'n hoë spoed van Da Gamaweg af in die rigting van Seetuinweg gery het, toe die ongeluk gebeur het.
"Ons het skielik net 'n helse slag gehoor. Ek het gedink ons huis val uitmekaar," sê Klerck. "Onderwyl ek by die venster uitkyk om te probeer sien wat gebeur het, het my man uitgehardloop om die bewustelose vrou te help.
"Hy het vir my geskreeu om die ambulans en polisie te bel, terwyl hy haar probeer bybring het."
Klerck sê hoewel hulle ontevrede oor die skade is, is hulle dankbaar die vrou het die ongeluk oorleef.
"Vir my gaan dit oor die aantal mense, veral jongmense, wat soos jaagduiwels in Noorsekloof op en af ry. Kan die Kouga-munisipaliteit nie spoedbulte oprig om diegene wat so lief vir jaag is, te rem nie?"